विदेश मंत्री जयशंकर ने कनाडा से कहा- यह हमारे रिश्तों के लिए ठीक नहीं
Foreign Minister S. Jaishankar Discusses Pm Modi's 9-year  Foreign Policy Achievements  विदेश मंत्री एस जयशंकर ने गुरुवार को प्रधानमंत्री नरेंद्र मोदी की 9 साल की फॉरेन पॉलिसी यानी विदेश नीति की जानकारी दी।
विदेश मंत्री एस जयशंकर ने कनाडा में इंदिरा गांधी के हत्याकांड पर निकाली गई खालिस्तानियों की झांकी पर भी एतराज जताया। जयशंकर ने कहा- ये दोनों देशों के रिश्तों के लिए सही नहीं है। उन्होंने कहा- हमें समझ नहीं आ रहा है वहां ऐसा क्यों होने दिया जा रहा है। वोट बैंक की राजनीति के अलावा इसके पीछे कोई दूसरी वजह नहीं दिख रही। इन अलगाववादियों को छूट देना सिर्फ भारत ही नहीं, बल्कि कनाडा के लिए भी अच्छा नहीं होगा।
ब्रैम्पटन शहर में निकाली गई थी झांकी
हाल ही में कनाडा के ब्रैम्पटन शहर में खालिस्तान समर्थकों ने पूर्व प्रधानमंत्री इंदिरा गांधी की हत्या की झांकी निकाली थी। इसमें दो सिख गनमैन (सतवंत सिंह और बेअंत सिंह) को भारत की पूर्व प्रधानमंत्री को गोली मारते दिखाया गया। झांकी में ऑपरेशन ब्लू स्टार और 1984 के सिख विरोधी दंगों के बैनर भी थे। पढ़ें पूरी खबर...
जयशंकर मोदी सरकार की फॉरेन पॉलिसी की जानकारी दे रहे थे
जयशंकर गुरुवार को प्रधानमंत्री नरेंद्र मोदी सरकार की 9 साल की फॉरेन पॉलिसी की जानकारी दे रहे थे। उन्होंने कहा- आज लोग भारत को सुनना चाहते हैं और उन्हें लगता है कि भारत के साथ काम करने से उनका प्रभाव बढ़ेगा। जयशंकर ने कहा- दुनिया, विशेष रूप से ग्लोबल साउथ, भारत को विकास के एक भागीदार के रूप में देखता है।
हमें पता है 2024 के चुनाव का नतीजा वही होगा
जयशंकर ने विदेशों में राहुल गांधी के भारतीय लोकतंत्र पर दिए बयानों पर पलटवार किया। उन्होंने कहा- दुनिया देख रही है कि इस देश में चुनाव होते हैं और चुनाव में कभी एक पार्टी जीतती है, कभी दूसरी पार्टी। अगर देश में लोकतंत्र नहीं है तो ऐसा परिवर्तन नहीं आता। ये कहने के बाद जयशंकर ने मुस्कुराते हुए कहा- हमें पता है कि 2024 के चुनाव का नतीजा तो वही होगा।
भारत की विदेश नीति पर जयशंकर के 5 बड़े बयान...
1. राहुल गांधी की विदेश यात्रा पर 
जब एक पत्रकार ने उनसे राहुल गांधी की विदेश यात्राओं पर सवाल किया तो जयशंकर ने कहा- जब उनकी बुनी हुई कहानियां देश में नहीं चल पातीं तो वो समर्थन के लिए विदेश चले जाते हैं। उनकी (राहुल गांधी) आदत है कि जब वो बाहर जाते हैं तो देश की आलोचना करते हैं, हमारी राजनीति के बारे में टिप्पणी करते हैं।
2. कोविड में भारतीयों को वापस लाने पर
कोविड के दौरान बहुत से देशों ने अपने नागरिकों को उनके हाल पर छोड़ दिया था। हम कोविड के दौरान फंसे हुए कम से कम 70 लाख लोगों को वापस लाए।
3. चीन से भारत के रिश्तों पर
चीन के रिश्ते रूस से कितने भी अच्छे हो जाएं, इसका भारत और रूस के रिश्तों पर कोई असर नहीं पड़ेगा। चीन के भारत के बड़े भू-भाग पर कब्जा करने वाले राहुल के दावे पर जयशंकर ने कहा- चीन 1950 से भारत की जमीन पर कब्जा कर चुका है।
हमारी फौज LAC से पेट्रोलिंग कर बेस पर वापस चली जाती है। 2020 के बाद ये नहीं हुआ, क्योंकि चीन ने 1993 और 1996 के समझौतों का उल्लंघन कर सीमा पर सैनिकों की संख्या बहुत बढ़ा दी। इससे हमें पेट्रोलिंग कर वापस जाने की बजाय फॉरवर्ड डिप्लॉयमेंट करना पड़ा। अभी दोनों देशों की सेनाएं फॉरवर्ड डिप्लॉयमेंट पर हैं। इसी से दिक्कत आती है।
4. कुलभूषण जाधव पर
पाकिस्तानी की जेल में कुलभूषण जाधव और कतर की जेल में भारतीय नौसैनिकों पर जयशंकर ने कहा- कुलभूषण और कतर की जेल में कैद नौसैनिकों का मामला एक-दूसरे से अलग है। पाकिस्तान ने कुलभूषण को किडनैप किया था। जबकि कतर का लीगल मामला है। ये हमारी सरकार के DNA में है कि हम अपने लोगों को बचाने के लिए हर संभव कोशिश करते हैं।
5. भारत और नाटो के रिश्तों पर
भारत को नाटो प्लस देशों में शामिल कराने की अमेरिकी सांसद की मांग पर जयशंकर ने कहा- हम किसी टैम्प्लेट में नहीं रहना चाहते हैं। ये भारत की पॉलिसी नहीं है। ये अच्छा है कि वो हमें किसी संगठन में भागीदार बनाना चाहते हैं।
वहीं, भारत और अमेरिका के रिश्तों पर उन्होंने कहा कि हमारे बीच अलग-अलग मुद्दों पर साझेदारी मजबूत हो रही है। उन्होंने भारत-रूस की करीबियों पर अमेरिका की आपत्तियों पर भी बयान दिया। उन्होंने कहा- अगर अमेरिका को किसी से दिक्कत है तो वो अमेरिका की दिक्कत है। उनके लिए हम किसी देश से अपने रिश्ते नहीं बिगाड़ सकते।
जयशंकर ने कहा था- देश लौटकर दूंगा राहुल की विदेश यात्रा का जवाब
जयशंकर ने पिछले हफ्ते साउथ अफ्रीका में राहुल गांधी पर कहा था - हो सकता है मैं किसी की बात से सहमत नहीं हूं, लेकिन मैं भारत लौटकर ही उस पर अपनी प्रतिक्रिया दूंगा।
दरअसल, विदेश मंत्री BRICS देशों की बैठक के लिए साउथ अफ्रीका में है। इस दौरान उन्होंने भारतीय मूल के लोगों से भी मुलाकात की। तब एक युवक ने राहुल का नाम लिए बिना पूछा था- कुछ लोग अमेरिका में भारत पर बयान दे रहे हैं उन पर आप क्या कहेंगे। इस पर विदेश मंत्री ने कहा था- मैं विदेश जाकर राजनीति नहीं करता हूं। हालांकि मैं भारत में बहस के लिए तैयार हूं।
राहुल गांधी की विदेश यात्रा से जुड़ी ये खबर भी पढ़ें...
86 दिन बाद फिर विदेश में भारत पर बोले राहुल:जर्मनी में खोला PM मोदी को गले लगाने का राज; 22 विवादित फॉरेन टूर की कहानी
6 मार्च को लंदन में राहुल गांधी ने भारत पर अपनी बात रखी थी। तब BJP ने उन पर विदेश में जाकर भारत को अपमानित करने का आरोप लगाया था। अब 86 दिन बाद राहुल गांधी ने अमेरिका के सैन फ्रैंसिस्को में PM मोदी और भारत पर अपनी बात रखी है। इसके बाद एक बार फिर राहुल का विदेश दौरा विवादों में है।
बीते 9 साल में राहुल की 22 विदेश यात्राएं विवादित और सोशल मीडिया पर चर्चा में रही हैं। इनमें एक जर्मनी का वह दौरा भी जिसमें उन्होंने संसद में PM मोदी को गले लगाने का राज खोला था। पूरी खबर यहां पढ़ें...